Syin akkin deg tesleḍt i nga i talɣa n umḍan nessaweḍ ad d-nini belli talɣa n usebded n usget ɣef wasuf yettili deg snat-agi n tentaliyin anagar deg temẓabit yettili s tmerna n uzwir (id) ɣer taggara n yisem asuf mi ara ad yuɣal ɣer usget :cadi (isem asuf)→id cadi (isem asget),lǧeḥc (asuf)→id lǧeḥc (asget), dderban (asuf)→id dderban (asget), daɣen ayen yeɛnan ismawen deg wasuf war asget, ad d-naf azal n 5 n yismawen seg 105 s wuṭun n 4,76% deg teqbaylit, maca deg temẓabit yella wazal n 3 n wawalen llan deg wasuf ur sɛin ara asget s wuṭun n 3,09% deg temẓabit; ismawen i yellan deg usget war asuf nufa-d yiwen seg 105 deg teqbaylit s wuṭun n 0,95% ma deg temẓabit ur nufi ara ismawen i yellan deg usget war asuf.